Verešová, Anna, poslankyňa NR SR (2017-02-08):
Vážený pán predsedajúci, vážení kolegovia, kolegyne, v pondelok v tomto týždni sme na zasadnutí výboru pre ľudské práva a národnostné menšiny si mali možnosť vypočuť všetkých troch kandidátov na post verejného ochrancu práv. My máme svoju kandidátku, verejné vypočutie mi iba potvrdilo, že táto naša kandidátka Janka Šípošová je správna voľba, že je to správna nominácia a že je to najlepšia kandidátka. Oceňujem odbornosť aj dobrú vôľu a aktivity ostatných dvoch kandidátov. Ale vadí mi angažovanie jedného v strane, ktorá šíri nenávisť voči určitej skupine ľudí a u druhej kandidátky mi je veľmi ľúto, že v určitej dobe sa nedostatočne zaujímala o človeka, ktorý upozornil na korupciu pri prijímaní na Právnickej fakulte Univerzity Komenského. Nestačí povedať iba, že nemáme informácie. Nech je to memento pre nás všetkých. O celý prípad Zuzany Melicherčíkovej sa zaujímali média a celé leto v 2010 to bola téma, ktorá zaujímala širokú verejnosť a preto upozorňujem na memento pre nás všetkých. Je to taká paralela na súčasnosť a na súčasnú kauzu, ktorá je živá, kauza Čistý deň. Možno tiež niekoho z nás sto päťdesiatich poslancov oslovia s kandidatúrou na ombudsmana. A teraz ten niekto povie, že nemal dostatok informácií o kauze Čistý deň, o tom maloletom dievčati. Nuž tak to nebude, vážení. Ak o tom nič neviete, to znamená, že vy ste sa nezaujímali, že to vedľa vás šlo, ale vy ste neprejavili žiaden záujem. Ale poďme ku našej kandidátke Janke Šípošovej. Ja som ju spoznala už veľmi dávno, možno aj viac ako desať rokov v čase, keď zakladala poradne v občianskom združení Pomoc obetiam násilia. Aj v našej organizácii sme vtedy začínali pomáhať obetiam domáceho násilia, je to veľmi špecifická téma a vyžaduje to aj špeciálnych odborníkov a vyžaduje to aj špecifický prístup. A práve preto sme spoločne sa radili, získavali sme od nej skúsenosti, pretože ich mala oveľa viac ako my. Janka Šípošová, kto je to? Psychologička, poradkyňa, občianska aktivistka, zakladateľka občianskeho združenia Pomoc obetiam násilia, ambasádorka obetí kriminálnych a násilných činov či nešťastných udalostí a dcéra politického väzňa, obhajkyňa obetí komunistického režimu. Nikdy nezohla chrbát, aby sa mala lepšie, aby mala lepšiu kariéru, aby jej to prinieslo nejaký osobný prospech. Janke Šípošovej prekáža formalizmus a to je dôležité pre ombudsmana. Prekáža jej aj zvyk stále sa odvolávať na nejaké dokumenty. Čítala som, že pre ňu je motívom ľudských práv ochrana ľudskej dôstojnosti a to ma presvedčilo. Ak niekto hovorí o ľudskej dôstojnosti, vie, čo sú to základné ľudské práva. Ľudská dôstojnosť dignitas vidieť hodnotu každého človeka, hodnotu človeka pre neho samého, nie pre inteligenciu, krásu, šikovnosť, bielu tvár, ale pre človeka samého. Takto je chápaná ľudská dôstojnosť, ktorá je základom ľudských práv. Ako poznám Janku Šípošovú, verím, že nie teoreticky, ale ako praktička, ako žena, ako človek s celou silou a oduševnením bude hájiť dôstojnosť každého človeka. Bude hájiť dôstojnosť každého človeka. Takže prosím aj poslancov vládnej koalície, ktorí budú isto hlasovať podľa svojho svedomia a vedomia, akom poslanec má, aby vypočuli túto rozpravu a zamysleli sa nad tým, koho budú v tajných voľbách voliť. Ďakujem.